GPSC คว้า DJSI ขึ้นแท่นบริษัทผลิตไฟฟ้ายั่งยืน
GPSC ติดอันดับธุรกิจยั่งยืน DJSI ขึ้นแท่นบริษัทผลิตไฟฟ้ายั่งยืน มุ่งสู่องค์กรนวัตกรรมพลังงานสะอาดชั้นนำในอาเซียน
GPSC ติดอันดับธุรกิจยั่งยืน DJSI ขึ้นแท่นบริษัทผลิตไฟฟ้ายั่งยืน มุ่งสู่องค์กรนวัตกรรมพลังงานสะอาดชั้นนำในอาเซียน
10 ธ.ค. 2565

นายวรวัฒน์  พิทยศิริ ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC แกนนำนวัตกรรมธุรกิจไฟฟ้า กลุ่ม ปตท. เปิดเผยว่า เป็นความสำเร็จของ GPSC ที่ได้รับการคัดเลือกให้เป็นสมาชิกดัชนีความยั่งยืนดาวโจนส์ (Dow Jones Sustainability Indices – DJSI) ในกลุ่มดัชนีตลาดเกิดใหม่ (Emerging Markets Index) ประเภทอุตสาหกรรมสาธารณูปโภคไฟฟ้า (Electric Utilities) ประจำปี 2565 เป็นปีแรก สะท้อนถึงความมุ่งมั่นของบริษัทฯ ในการพัฒนาธุรกิจเพื่อความยั่งยืนมาอย่างต่อเนื่อง จนได้รับคัดเลือกเข้าเป็นสมาชิกได้ตามแผนที่วางไว้
ทั้งนี้ การได้รับคัดเลือกให้เป็นสมาชิก DJSI ระดับสากลในครั้งนี้ เป็นการผลักดันและสนับสนุนของทุกหน่วยธุรกิจที่ร่วมกันขับเคลื่อนภายใต้กลยุทธ์องค์กร 4S ประกอบด้วย S1: Strengthen and expand the Core S2: Scale-up Green energy   S3: S-Curve &amp; Batteries S4: Shift to Customer-centric  Solutions จนประสบผลสำเร็จและบรรลุเป้าหมาย แม้ว่าจะต้องเผชิญกับเศรษฐกิจที่ผันผวนจากปัจจัยเสี่ยงด้านราคาพลังงาน ส่งผลต่อต้นทุนด้านราคาเชื้อเพลิงที่สูงขึ้น บริษัทฯ ยังคงเดินหน้าแสวงหานวัตกรรมพลังงานอย่างต่อเนื่อง พร้อมไปกับการพัฒนาเทคโนโลยีด้านพลังงานกับพันธมิตร เพื่อเพิ่มศักยภาพด้านการผลิตไฟฟ้า และสาธารณูปโภค ให้ก้าวทันต่อการเปลี่ยนแปลงของกระแสโลก ก้าวสู่การเป็นบริษัทชั้นนำด้านพลังงานสะอาดของภูมิภาคเอเซียตะวันออกเฉียงใต้
สำหรับ GPSC ในฐานะเป็นบริษัทด้านนวัตกรรมพลังงาน ได้กำหนดเป้าหมายในการเพิ่มสัดส่วนการขยายกำลังการผลิต โดยเน้นขยายกำลังการผลิตไฟฟ้าจากพลังงานหมุนเวียนเพิ่มขึ้นมากกว่า 50% ภายในปี 2030 และปรับปรุงประสิทธิภาพการผลิตของโรงไฟฟ้าเชื้อเพลิงหลัก โดยการนำเทคโนโลยีกักเก็บก๊าซคาร์บอนไดออกไซต์ (CO₂) และเทคโนโลยีการนำก๊าซไฮโดรเจนเข้ามาเป็นส่วนผสมในเชื้อเพลิง เพื่อเพิ่มประสิทธิภาพการเผาไหม้ ลดการเกิดคาร์บอนฯ (CCUS &amp; Hydrogen Technology) ซึ่งจะมีส่วนสำคัญในการเดินหน้าสู่เป้าหมายความเป็นกลางทางคาร์บอน (Carbon Neutrality) ในปี ค.ศ. 2050 และการปล่อยก๊าซเรือนกระจกสุทธิเป็นศูนย์ (Net Zero Emissions) ในปี ค.ศ. 2060 เพื่อการแก้ไขปัญหาการเปลี่ยนแปลงสภาพภูมิอากาศ และมีส่วนร่วมในการลดภาวะโลกร้อนตามปฏิญญาข้อตกลงของสมัชชาประเทศภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ
ทั้งนี้ ดัชนี DJSI จัดทำโดย S&amp;P Global โดยการประเมินประสิทธิผลการดำเนินธุรกิจตามแนวทางการพัฒนาอย่างยั่งยืนของบริษัทชั้นนำระดับโลก ที่ครอบคลุมตัวชี้วัดในด้านเศรษฐกิจ-ธรรมาภิบาล สังคม และสิ่งแวดล้อม เพื่อให้มั่นใจว่าองค์กรมีการบริหารจัดการธุรกิจที่มีประสิทธิภาพในทุกมิติ ควบคู่ไปกับการสร้างประโยชน์ต่อสังคมผ่านโครงการต่างๆ อย่างต่อเนื่องตามแนวทางการพัฒนาที่ยั่งยืน ด้วยการสร้างสรรค์นวัตกรรมและเทคโนโลยี ที่สามารถยกระดับคุณภาพชีวิตของสังคมไทยได้อย่างแท้จริง